Teresa de Calcuta

Agnes Gonxha Bojaxhiu, ojekuaavéva Teresa de Calcuta ramo, heñoiva’ekue ára 26 jasypoapy ary 1910-pe, táva Skopje (Skopie), ko’ág̃a oĩva Yvate Masendóña retãme. Tupãrembiguái ojapóva India-gui hetã mokõiha. 12 ary ombotýrõguare oike Congregación Mariana de las Hijas de María-pe, upépe oñepyrũraka’e oipytyvõ umi oikotevẽvévape.

18 ary ombotýrõguare oheja hetã ha ohókuri táva Dublin, Irlanda retãme, ha upépe oike Congregación de Nuestra Señora de Loreto-pe. Oikoségui tupãrembiguáirõ India-pe, osẽ oho Bengala-pe ha upépe oñemoarandu mbo’ehararã ha oiporavo héra
pyahurã: Teresa. Ombo’ejepékuri St. Mary’s High School, Calcuta-pe, ary 1948 peve. Upe arýpe Tupão ruvicha Roma-pegua omoneĩ imba’ejerure ha upe guive oñepyrũ omba’apo umi imboriahuvéva apytépe.

Ary 1950-pe Teresa de Calcuta omoheñóikuri pe aty hérava Congregación de las Misioneras de la Caridad, omboajeva’ekue ary 1965-pe Túva Marangatu Papa Pablo VI. Umi oikéva ko atýpe ombojoapy iñe’ẽme’ẽ jepiveguápe peteĩ mba’eve: omba’apo ha oipytyvõvetaha umi imboriahu apĩvape ha pya’eterei oñemopyenda hikuái India tuichakue javevépe ha haimete 100 tetãme ko yvy apére. Teresa de Calcuta omba’apo avei membykua ha tekojuka ñembotovépe, omoirũvo Túva Marangatu Juan Pablo II remiandu moañetépe.

Ary 1972-pe, Teresa de Calcuta ohupytýkuri jopói guasu hérava Premio de la Fundación Kennedy, ha ary 1979-pe oñeme’ẽkuri chupe Premio Nobel de la Paz, ha pirapire upéva rehegua ha’e ome’ẽmbaitékuri umi imboriahúvape. Ary 1986-pe og̃uahẽ
hendápe Juan Pablo II, Nirmal Hidray térã Korasõ Marã’ỹ Rógape, ha’e omoheñóiva Calcuta-pe ha ojekuaavéva Omanombotaitéva Róga ramo. Ipahápe, Teresa omanókuri, táva Calcuta-pe, ára 5 jasyporundy ary 1997-pe, korasõ mba’asýgui.

 23 porandu Teresa de Calcuta 
 Máva pe ára iporãvéva? – Ko ára
 Mávapa pe mba’e hasy’ivéva? – Javy
 Mávapa pe mba’e hasyvéva? – Kyhyje
 Mávapa pe jejavy tuichavéva? – Rejehejarei ndejupe
 Mávapa opaite mba’e vai rapo? – Chentesereko
 Mávapa pe mba’e ñanembopy’aroryvéva? – Mba'apo
 Mávapa pe tekombotapykueha? – Ñeñandu’i
 Mávapa umi mbo’ehára ikatupyryvéva? – Mitãmimi
 Mávapa pe tekotevẽ peteĩha? – Ñomongeta
 Mávapa pe mba’e ñanembovy’apavẽva? – Ñepytyvõ ambuépe
 Mávapa pe mba’e hekopytũvéva? – Mano
 Mávapa pe tekomarã ivaivéva? – Ay
 Mávapa pe tekove hekoñañavéva? – Pe ijapúva
 Mávapa pe mba’e’andu iky’avéva? – Py’aro
 Mávapa pe jopói iporãvéva? – Ñyrõ
 Mávapa pe temikotevẽ tuichavéva? – Ogapy
 Mávapa pe tape ipya’evéva? – Tape ikare’ỹva
 Mávapa pe mba’e’andu tuichavéva? – Py’aguapy
 Mávapa pe mo’ãha hekoañetevéva? – Tekokyre’ỹ
 Mávapa pe tekombohoryha tuichavéva? – Mba’e apopyre porã
 Mávapa pe mba’e ipu’akapáva ko yvórape? – Jerovia
 Mávapa umi tekove ñaikotevẽvéva? – Tuvakuéra
 Mávapa pe mba’e iporãvéva opaitéva apytépe? – Mborayhu

 Joaju 
 Rehendusérõ 23 porandu Teresa de Calcuta mba’e, ehesakutu ko’ápe
 Rehendusérõ Teresa de Calcuta-pe oñe’ẽ jave, ehesakutu ko’ápe

Ñemohenda:Tekove
Ñemohenda:Jopói Nobel Py'aguapyguigua